જોકે મેડિસિનનું ભણતા અમરે જીવનસાથી તરીકે તેની સહાધ્યાયી આકૃતિને પસંદ કરતાં દેવયાનીબહેનનું અડધું ટેન્શન દૂર થયેલું. ન્યાતીલા સંબંધે આકૃતિનું ઘર-કુળ જાણીતું હતું. નમણી-નાજુક આકૃતિએ તેમનું મન મોહી લીધેલું. હોંશભેર મા-બાપે દીકરાને પરણાવેલો. લગ્નના ત્રીજા મહિને અમર-આકૃતિ અમેરિકા ઊપડ્યાં. ત્યાં જઈ બે-ત્રણ વર્ષ તો ભણવામાં કાઢ્યાં. એમડી થઈ અમરે પોતાનું ક્લિનિક ખોલ્યું, જ્યારે સાઇક્રિયાટ્રિસ્ટમાં સ્પેશ્યલાઇઝેશન કરી આકૃતિએ ગવર્નમેન્ટ હૉસ્પિટલમાં જૉબ સ્વીકારી. પાંચમા વર્ષે પૌત્ર અંશના જન્મ નિમિત્તે દાદા-દાદી, નાના-નાનીની જોડી પૂરા છ મહિના સુધી અમર-આકૃતિએ નવા જ ખરીદેલા મેન્શનમાં રહી હતી, કેવા યાદગાર એ દિવસો!